གནམ་ཆོས་ཐུགས་གཏེར་ལས་སྟོབས་ཆེན་མ་ཧཱ་བ་ལའི་སྒྲུབ་ཐབས་ཡོད༔ྈྈྈྈགུ་རུ་དྷེ་བ་དྷཱ་ཀི་ནཱི་ཧཱུྃ༔མ་ཧཱ་བ་ལ་བསྒྲུབ་པ་ནི༔དཀྱིལ་འཁོར་མེད་ཅིང་གཏོར་མ་མེད༔རང་ཉིད་ཁྲོ་བོ་སྟོབས་པོ་ཆེ༔སྐུ་མདོག་ནག་པོ་ཞལ་གཅིག་པ༔ཕྱག་གཉིས་གཡས་པས་ཐོ་བ་ལ༔གཡོན་པས་སྡིགས་མཛུབ་ཞགས་པ་འཛིན༔ཁྲོ་བོའི་ཆས་ཀུན་ཡོངས་སུ་རྫོགས༔ཞབས་གཉིས་གྱད་ཀྱི་འདོར་ཐབས་བསྒྲད༔ཨོཾ་མ་ཧཱ་བ་ལ་ཧཱུྃ༔མདུན་དུ་མ་ཧཱ་བ་ལ་ནི༔སྐུ་མདོག་དུད་ཁ་འཇིགས་པའི་གཟུགས༔མ་ཧེའི་མགོ་བོ་རྭ་དམར་བ༔སྟེང་ཞལ་མི་མགོ་མིག་གཅིག་སྔོ༔ཁ་ནས་སྦྲུལ་ཟ་སྦྲུལ་མགོ་བདུན༔སྐྲ་ནི་ཐོར་ཅོག་དར་སྔོན་བཅིངས༔ཕྱག་གཉིས་ལྟེ་ཐད་ཕུར་པ་འདྲིལ༔ལྟེ་བ་གྲུ་གསུམ་ཧོམ་ཁུང་ན༔དགྲ་བགེགས་གནོད་བྱེད་འདྲེ་ཀུན་བཙུད༔སྐུ་སྨད་གདུག་པ་སྦྲུལ་དུ་འཁྱིལ༔བ་ལང་སྤྱོད་ནས་སྤྱན་དྲངས་ནས༔མདུན་དུ་བསྐྱེད་པ་དེ་ལ་བསྟིམ༔ཨོཾ་མ་ཧཱ་བ་ལ་ཀྲོ་དྷ་ཡ་བ་ལ་བ་ལ་ཡེ་ཧཱུྃ་ཕཊ་སྭཱ་ཧཱ༔དེ་ཡིས་མ་ཧཱ་བ་ལ་འགྲུབ༔ས་མ་ཡ༔རྒྱ་རྒྱ་རྒྱ༔དེ་ནས་དེ་ཡི་ལས་ཚོགས་ནི༔དམིགས་པའི་དགྲ་བགེགས་འདྲེ་གནོན་ཐབས༔དམིགས་བྱའི་དགྲ་བགེགས་འདྲེ་ཀུན་ནི༔ལྟེ་བ་ཧོམ་ཁུང་ནང་བཙུད་དེ༔བ་ལང་སྤྱོད་དམ་རྒྱ་མཚོའི་བར༔ཁྱེར་ཏེ་ཟོས་བསད་བསྐྲད་པར་བསམ༔ས་མ་ཡ༔རྒྱ་རྒྱ་རྒྱ༔དེ་ནས་གཟུགས་ཀྱིས་མནན་པ་ནི༔དུག་ཤོག་གྲུ་ནི་བཞི་པ་ལ༔གནོད་བྱེད་གང་ཡིན་དེ་ཡི་གཟུགས༔བྲིས་ཏེ་ཡང་ནི་དུག་ཤོག་ལ༔མ་ཧཱ་བ་ལ་མངོན་རྟོགས་ལྟར༔བྲིས་ཏེ་དེ་ཡི་ལྟེ་བའི་ནང༔ནྲྀ་ཏྲི་དཔེའུ་རིས་ལྟར་དུ་བྲིས༔དེ་ནས་དེ་ཡི་རྒྱབ་ཏུ་ནི༔སྔགས་ནི་དཔེའུ་རིས་ལྟར་བྲིས་ནས༔མནན་པའི་གནས་ནི་གང་ཡིན་པར༔གནོད་བྱེད་གཟུགས་ནི་གན་རྐྱལ་བསྙལ༔དེ་སྟེང་མ་ཧཱ་བ་ལ་སྦུབ༔དེས་ནི་ངེས་པར་ནོན་འགྱུར་རོ༔ས་མ་ཡ༔རྒྱ་རྒྱ་རྒྱ༔ཁ་ཐམ་གུ་ཧྱ༔ྈྈྈྈཅེས་པ་སྤྲུལ་སྐུ་མི་འགྱུར་རྡོ་རྗེ་དགུང་ལོ་བཅུ་གསུམ་བྱ་ལོ་སྣྲོན་ཟླ་བའི་ཉེར་དགུ་ལ་མ་ཧཱ་བ་ལ་འཇིག་རྟེན་པ་དེས་དངོས་སུ་ཕུལ་ལོ༔མ་ཧཱ་བ་ལའི་སྐུ་མངོན་རྟོགས་ལྟར་ཡིན།་་་རྒྱབ་ཏུ་བྲི་རྒྱུ།་་་ྈྈྈྈྈྈྈྈྈྈྈྈའདིའི་བཀའ་གཏད་ཆོས་སྐྱོང་སྤྱིའི་བཀའ་གཏད་ལྟར་བྱའོ།།།།